Памочніца  
*Галіна Каржанеўская*

Ледзьве мама ў кватэру —

Да яе спяшае Вера

I дакладвае ёй з ходу

Пра вялікую работу.

— Я вячэру згатавала!

(У муцэ́ чамусьці зала.)

— Стол я выцерла! (Але

Пісягі[[1]](#footnote-1) на тым стале.)

— Я мяла, як ты вучыла!

(У куце мятлу забыла.)

— Я памыла сарафан!

(У ванне — мора­акіян.)

— Вось якая я чысцюля!

...Разгубілася матуля.

Думу думае: як быць?

Ці хваліць, ці не хваліць?

1. *Пісягі́* — тут: брудныя сляды на стале. [↑](#footnote-ref-1)